Suresh 124 Views
చిన్నతరహా పరిశ్రమల రంగం కోసం వడ్డీరేట్లు తగ్గాల్సిందే
న్యూఢిల్లీ, ఆగస్టు 28: సూక్ష్మ, చిన్న, మధ్యతరహా పరిశ్రమలు నిలదొక్కుకోవాలంటే వడ్డీరేట్లు మరో రెండు శాతం తగ్గాల్సి ఉందని కేంద్ర వాణిజ్యమంత్రి నిర్మలా సీతారామన్‌ పేర్కొన్నారు. ద్వైమాసిక సమీక్షల్లో రిజర్వుబ్యాంకు ఈసారి కనీసం రెండుశాతం అయినా వడ్డీరేట్లు తగ్గించాల్సి ఉంటుందని ఆమె అభి ప్రాయపడ్డారు. అయితే దీనివల్ల డిపాజిట్ల వడ్డీరేట్లపై కీలక ప్రభావం చూపిస్తుందని చెపుతున్నారు. అయితే తాను చిన్నమధ్యతరహా పరిశ్రమలనుద్దేశించి మాత్రమే మాట్లాడానని చిన్నపరిశ్రమలు ఎక్కువగా రుణపరపతి సాయంతోనే బిజినెస్‌ చేసుకోగలుగుతాయన్నారు. ప్రపంచం మొత్తం వడ్డీరేట్లు తక్కువగ ఆఉన్నాయని, అదే సమాంతరంగా ఆదాయవనరుల సమీకరణ, ఉపాధి కూడా కీలకమని ఆమె అన్నారు. వడ్డీరేట్లు గరిష్టస్థాయిలో కొనసాగితే దీర్ఘకాలంగా ఉన్నపక్షంలో ఎస్‌ఎంఇలు మనుగడ సాగించలేవ న్నారు. అంతేకాకుండా వాటికి రుణపరపతి మరింత కష్టం అవుతుందన్నారు. అయితే ప్రత్యక్ష ఎన్నికల్లో పాల్గొని గెలిచిన సందర్భాలు లేకపోవడం వల్లనే నిర్మలా సీతారామన్‌ సామాన్యమానవుని స్థితిగతులు తెలియడంలేదన్న విమర్శలు ఆమెకు ట్విట్టర్‌లో ఎదురయ్యాయి. వీటిపై ఆమె ఘాటుగా స్పందిస్తూ తాను ప్రత్యక్ష ఎన్నికల్లో పోటీచేయాలా లేక పరోక్ష ఎన్నికల్లో పోటీచేయాలా అన్నది తన పార్టీ నిర్ణయమని ఆయె పేర్కొన్నారు. కర్నాటకనుంచి ఆమె రాజ్యసభ సభ్యురాలిగా కొనసాగుతున్న సంగతి తెలిసిందే. కనీసం 200 బేసిస్‌ పాయింట్లు వడ్డీరేట్లు తగ్గించాల్సిన అవసరం ఉందని ఆమె పేర్కొన్న సంగతి తెలిసిందే. ఎంఎస్‌ఎంఇ రంగాన్ని ఆదుకునేందుకు రిజర్వుబ్యాంకు మరింతగా వడ్డీరేట్లు తగ్గించి సహకరించాలని ఆమె కోరారు.